钦定古今图书集成/明伦汇编/官常典/第549卷 > 徐邈
## 钦定古今图书集成/明伦汇编/官常典/第549卷 > 徐邈

按《魏志》本传，“邈字景山，燕国蓟人也。太祖平河朔，召
为丞相军谋掾，试守奉高令，入为东曹议令史。魏国
初建，为尚书郎。时科禁酒，而邈私饮至于沈醉。校事
赵达问以曹事，邈曰：‘中圣人’。达白之太祖，太祖甚怒。
渡辽，将军鲜于辅进曰：‘平日醉客，谓酒清者为圣人，
浊者为贤人。邈性修慎，偶醉言耳’。竟坐得免刑。后领”
陇西太守，转为南安。文帝践祚，历谯相、平阳、安平太
守，颍川典农中郎将，所在著称，赐爵关内侯。车驾幸
许昌，问邈曰：“颇复中圣人不？”邈对曰：“昔子反毙于《谷
阳》，御叔罚于饮酒，臣嗜同二子，不能自惩，时复中之。
然宿瘤以丑见传，而臣以醉见识。”帝大笑，顾左右曰：
“名不虚立。”迁抚军大将军、军师。明帝以凉州绝远，南
接蜀寇，以邈为凉州刺史、使持节、领护羌校尉。至值
诸葛亮出祁山、陇右三郡反，邈辄遣参军及金城太
守等击南安贼，破之。河右少雨，常苦乏谷，邈上修武
威酒泉盐池，以收卤谷。又广开水田，募贫民佃之，家
家丰足，仓库盈溢。乃支度州界军用之馀，以市金帛
犬马，通供中国之费，“以渐收敛民间私杖，藏之府库。
然后率以仁义，立学明训，禁厚葬，断淫祀，进善黜恶，
风化大行，百姓归心焉。”西域流通，荒戎入贡，皆邈勋
也。讨叛羌柯吾有功，封都亭侯，邑三百户，加建威将
军。邈与羌胡从事，不问小过，若犯大罪，先告部帅使
知应死者乃斩以徇。是以信服畏威，赏赐皆散与将
士，无入家者，妻子衣食不充。天子闻而嘉之，随时供
给其家，弹邪绳枉，州界肃清。正始元年，还为大司农，
迁为司隶校尉，百寮敬惮之。公事去官。后为光禄大
夫，数岁即拜司空。邈叹曰：“三公论道之官，无其人则
缺，岂可以老病沗之哉！”遂固辞不受。嘉平元年，年七
十八，以大夫薨于家。用公礼葬，谥曰穆侯。子武嗣。六
年，朝廷追思清节之士，诏曰：“夫显贤表德，圣王所重；
举善而教，仲尼所美。故司空徐邈、征东将军胡质、卫
尉田豫，皆服职前朝，历事四世，出统戎马，入赞庶政，
忠清在公，忧国忘私，不营产业，身没之后，家无馀财，
朕甚嘉之。其赐邈等家谷二千斛，钱三十万，布告天
下。”邈同郡韩观、曼游，有鉴识器干，与邈齐名，而在孙
礼。卢毓先为豫州刺史，甚有治功，卒官。卢钦著书称
邈曰：“徐公志高行洁，才博气猛，其施之也，高而不狷，
洁而不介，博而守约，猛而能宽。圣人以清为难，而徐
公之所易也。”或问钦：“徐公当武帝之时，人以为通；自
在凉州及还京师，人以为介，何也？”钦答曰：“往者毛孝
先、崔季珪”等用事，贵清素之士，于时皆变易车服，以
求名高，而徐公不改其常，故人以为通。比来天下奢
靡，转相仿效，而徐公雅尚自若，不与俗同，故“前日之
通，乃今日之介”也。是“世人之无常而徐公之有常也。”